Broj: 711-I-2283-M-188/23-02-12

Zagreb, 27. listopada 2023.

**Tomislav Dundović,**

**član Uprave trgovačkog društva**

**Gradsko komunalno društvo Dobra d.o.o.**

**Predmet: mišljenje na zahtjev obveznika Tomislava Dundovića; daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 23. listopada 2023. pod brojem 711-U-7545-M-188/23-01-27 zaprimilo zahtjev za mišljenjem koji je podnio Tomislav Dundović, član Uprave trgovačkog društva Gradsko komunalno društvo Dobra d.o.o.

U zahtjevu podnositelj navodi da je 3. listopada 2023. Grad Bakar uputio pisani prijedlog u kojem ga predlažu za člana Upravnog vijeća Županijske lučke uprave Bakar-Kostrena-Kraljevica. Navodi da je Zakonom o pomorskom dobru i morskim lukama propisano da Upravno vijeće županijske lučke uprave ima predsjednika i četiri člana koje imenuje i razrješava izvršno tijelo jedinice područne samouprave, s tim da predsjednika i dva člana izvršno tijelo jedinice područne samouprave imenuje samostalno, jednog člana na prijedlog ministarstva, a jednog na prijedlog svih jedinica lokalne samouprave na čijem području se nalaze luke kojima upravlja županijska lučka uprava. Obveznik traži mišljenje Povjerenstva može li kao obveznik temeljem članka 3. st. 1. podstavka 40. ZSSI-a Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI) biti imenovan članom Upravnog vijeća Županijske lučke uprave Bakar-Kostrena-Kraljevica.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 29. sjednici održanoj 27. listopada 2023. obvezniku daje mišljenje, kako slijedi.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istog članka propisana je iznimka od odredbe propisane stavkom 1., a ista glasi da obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Stavkom 3. istog članka propisano je da predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Uvidom u Odluku o utvrđivanju popisa pravnih osoba od posebnog interesa za Primorsko-goransku županiju od 11. svibnja 2011. Klasa: 021-04/11-01/4, Ur. broj: 2170/1-01-01/4-11/38 objavljenu u „Službenim novinama Primorsko-goranske županije“ utvrđeno je da je Županijska lučka uprava Bakar-Kostrena-Kraljevica proglašena pravnom osobom od posebnog interesa za Primorsko-goransku županiju.

Uvidom u Odluku o izmjeni Odluke o utvrđivanju popisa pravnih osoba od posebnog interesa za Primorsko-goransku županiju od 26. ožujka 2015. Klasa: 021-04/15-01/2, Ur. broj: 2170/1-01-01/5-15-58 objavljenu u „Službenim novinama Primorsko-goranske županije“ utvrđeno je da je u točki 2.6. „Županijske lučke uprave“ podstavak promijenjen i glasi: „Županijska lučka uprava Bakar- Kraljevica-Kostrena“.

Slijedom navedenog, a budući da je člankom 18. stavkom 2. ZSSI-a propisana iznimka kojom je propisano da obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, Povjerenstvo utvrđuje da obveznik Tomislav Dundović, član Uprave trgovačkog društva Gradsko komunalno društvo Dobra d.o.o., može biti član Upravnog vijeća Županijske lučke uprave Bakar- Kraljevica Kostrena.

Pritom se napominje da za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Tomislavu Dundoviću, elektroničkim putem
2. Objava na internetskoj stranici Povjerenstva
3. Pismohrana